b'\n_START_ARTICLE_\nA\xc5\xa1ur-etil-ilani\n_START_SECTION_\nVladanje\n_START_PARAGRAPH_\nAsurbanipalova smrt med letoma 631 in 627 pr. n. \xc5\xa1t. je odprla pot resnim spopadom za oblast v Asiriji, v katerih je bilo udele\xc5\xbeenih ve\xc4\x8d kandidatov in so povzro\xc4\x8dili propad Novoasirskega cesarstva. Tekmovanje se je za\xc4\x8delo morda \xc5\xbee nekaj let pred Asurbanipalovo smrtjo. Natan\xc4\x8den razvoj dogodkov in celo \xc5\xa1tevilo vpletenih strani niso povsem znani. Po Asurbanipalovi smrti so v dr\xc5\xbeavo zelo verjetno vdrle horde Skitov, Kimerijcev, Medijcev in Perzijcev, ki so izkoristile \xc5\xa1ibkost dr\xc5\xbeave zaradi notranjih sporov. Napadalci so uni\xc4\x8dili A\xc5\xa1kelon in prodrli vse do Egipta. Po\xc5\xbegali so Nimrud, ostanki asirske vojske pa so se umaknili za obzidje Niniv, ki je vzdr\xc5\xbealo napade vsiljivcev. Ko so napadalci od\xc5\xa1li v druge pokrajine, se je na ru\xc5\xa1evinah bli\xc5\xbenjega mesta zgradila nova pala\xc4\x8da. Njena arhitektura in majhnost sta kazali, kako zelo je dr\xc5\xbeava propadla.\n_START_SECTION_\nDatiranje vladavine\n_START_PARAGRAPH_\nPo Nabonidovem napisu v Harranu je A\xc5\xa1ur-etil-ilani vladal tri leta, obstaja pa pogoba iz Nipurja, ki je datirana v \xc4\x8detrto leto njegove vladavine. Iz teh podatkov je mo\xc4\x8d sklepati, da je Asurbanipala nasledil leta 627 pr. n. \xc5\xa1t. in vladal do leta 623 pr. n. \xc5\xa1t. Tak\xc5\xa1no sklepanje povzro\xc4\x8di nekaj te\xc5\xbeav v datiranju dogodkov v asirsko-babilonski vojni._NEWLINE_\xc4\x8ce bi A\xc5\xa1ur-etil-ilani zasedel asirski prestol pred letom 627 pr. n. \xc5\xa1t., bi se morali Asurbanipalova in njegova vadavina prekrivati. Ker o sovladi ni nobenega dokaza, je bolj verjetno, da je Asurbanipal umrl pred letom 627 pr. n. \xc5\xa1t. Asurbanipal je verjetno umrl leta 631 pr. n. \xc5\xa1t., A\xc5\xa1ur-etil-ilani pa vladal do leta 627 pr. n. \xc5\xa1t. S temi datumi se \xc5\xa1e vedno ne ujema nekaj podatkov, vendar se iz razpolo\xc5\xbeljivih podatkov bolj to\xc4\x8dnih ne da izra\xc4\x8dunati._NEWLINE_A\xc5\xa1ur-etil-ilanija je odstavil in nasledil Sin-\xc5\xa1umu-li\xc5\xa1ir.'